Плакаты заклікаюць ісці ў шэрагі Чырвонай Арміі, бараніць сацыялістычную айчыну ад знешніх ворагаў, быць пільнымі да ворагаў унутраных, якія толькі і чакаюць, каб вярнулася ўлада памешчыкаў і капіталістаў; сумленна выконваць прадразвёрстку, дапамагаць галадаючым і пацярпелым ад вайны, вучыцца грамаце і гэтак далей. Галоўным было давесці, што ўсё гэта — у інтарэсах працоўнага народа. Часта выкарыстоўваецца прынцып супрацьпастаўлення, калі выразна паказваецца, якія жудасці могуць здарыцца, калі зробіш не тое, што раяць. Скажам, не пойдзеш на фронт грамадзянскай — і Чырвоная Армія пацерпіць паразу, вернуцца былыя гаспадары і адбяруць зямлю, з якой ты кормішся.